b'\n_START_ARTICLE_\nLord Est\n_START_SECTION_\nHistoria\n_START_PARAGRAPH_\nLord Est aloitti musiikin tekemisen 1990-luvun puoliv\xc3\xa4liss\xc3\xa4 Tampereella. H\xc3\xa4nen ensimm\xc3\xa4inen rap/reggae-yhtyeens\xc3\xa4 oli nimelt\xc3\xa4\xc3\xa4n Ghetto Blasta. Se julkaisi muutamia kasettidemoja ja keikkaili paikallisesti. Tuomo Hiironm\xc3\xa4en graffititagi oli tuolloin Est, josta tuli nimi my\xc3\xb6s musiikkiuralle._NEWLINE_1998 Lord Est muutti Englantiin. Englannissa h\xc3\xa4nen kiinnostuksensa reggae- ja dancehall-musiikkia kohtaan syveni entisest\xc3\xa4\xc3\xa4n, ja syntyi idea tehd\xc3\xa4 suomenkielist\xc3\xa4 musiikkia. Tittelin \xe2\x80\x9dLord\xe2\x80\x9d keksi h\xc3\xa4nen yst\xc3\xa4v\xc3\xa4ns\xc3\xa4, GB Fam Recordsin perustaja Big Jay. Lord Estin palattua takaisin Suomeen vuonna 2000 h\xc3\xa4n alkoi tehd\xc3\xa4 musiikkia yhdess\xc3\xa4 veljens\xc3\xa4 Uncle Tanin kanssa.\n_START_SECTION_\n2001\xe2\x80\x932008\n_START_PARAGRAPH_\nLord Est esiintyi radiossa ensi kertaa, kun Radiomafian Upteekki-ohjelma soitti h\xc3\xa4nen ensimm\xc3\xa4ist\xc3\xa4 single\xc3\xa4\xc3\xa4n \xe2\x80\x9dViskit ja rommit\xe2\x80\x9d. Ensimm\xc3\xa4isen albumin Aatelinen tuotti Lex Luthor, ja se \xc3\xa4\xc3\xa4nitettiin Cosmic Studiolla, Tampereella. Lord Est teki yhteisty\xc3\xb6t\xc3\xa4 muun muassa Rockin da Northin kanssa sek\xc3\xa4 toimi vuosina 2002\xe2\x80\x932005 mikkimiehen\xc3\xa4 tamperelaisessa soundsystem-kollektiivissa nimelt\xc3\xa4 Oakleaf Soundsystem tehden ryhm\xc3\xa4n kanssa soundsystem-keikkoja. Kev\xc3\xa4\xc3\xa4ll\xc3\xa4 2005 ilmestyi Lord Estin toinen albumi P\xc3\xa4iv\xc3\xa4t t\xc3\xb6iss\xc3\xa4, jolta julkaistiin kaksi single\xc3\xa4. Kolmas albumi Tulin teit\xc3\xa4 muistuttaan ilmestyi tammikuussa 2008. Se nousi Suomen virallisen albumilistan 35. sijalle. Albumilta julkaistiin singlein\xc3\xa4 kappaleet \xe2\x80\x9dS\xc3\xa4 teet\xe2\x80\x9d ja \xe2\x80\x9dSun vieres on l\xc3\xa4mmin\xe2\x80\x9d. Viimeksi mainitusta julkaistiin Jaakko Mannisen ohjaama, Nokian kumisaapastehtaalla kuvattu musiikkivideo.\n_START_SECTION_\n2009\n_START_PARAGRAPH_\nKes\xc3\xa4kuussa 2009 Lord Est julkaisi kolme aikaisempaa levy\xc3\xa4 sis\xc3\xa4lt\xc3\xa4v\xc3\xa4n Trilogy-kokoelma-albumin. Saman vuoden syyskuussa julkaistiin Lord Estin nelj\xc3\xa4s studioalbumi Se on p\xc3\xa4\xc3\xa4tetty. Albumin ensimm\xc3\xa4inen single \xe2\x80\x9dNyt saa juhlia taas\xe2\x80\x9d oli ensisoitossa Yle X:ll\xc3\xa4 vappuaattona 2009. Toisella singlell\xc3\xa4, \xe2\x80\x9dT\xc3\xa4n\xc3\xa4\xc3\xa4n r\xc3\xa4j\xc3\xa4ht\xc3\xa4\xc3\xa4\xe2\x80\x9d vieraili diplomitanssinopettaja \xc3\x85ke Blomqvist. Kolmas single \xe2\x80\x9dKeho on mun temppeli\xe2\x80\x9d julkaistiin my\xc3\xb6s videona.\n_START_SECTION_\n2011\n_START_PARAGRAPH_\nLord Estin viides studioalbumi Sonmoro Senjoro julkaistiin 23. marraskuuta 2011, ja se nousi Suomen virallisen albumilistan 33. sijalle. Albumin tuotannosta vastasi p\xc3\xa4\xc3\xa4osin MMEN. Albumin esikoissingle \xe2\x80\x9dReggaerekka\xe2\x80\x9d ilmestyi 30. toukokuuta 2011. Kappaleella vierailee rap-artisti Petri Nyg\xc3\xa5rd. \xe2\x80\x9dReggaerekka\xe2\x80\x9d nousi parhaimmillaan Suomen virallisen listan k\xc3\xa4rkeen. Single\xc3\xa4 on myyty 6370 kappaletta, mik\xc3\xa4 oikeuttaa kultalevyyn. Toinen single albumilta oli \xe2\x80\x9dJuoksen vapaana kaupunkiin\xe2\x80\x9d, joka ilmestyi digisinglen\xc3\xa4 3.\xc2\xa0lokakuuta 2011.\n_START_SECTION_\n2012\xe2\x80\x932014\n_START_PARAGRAPH_\nLord Est oli mukana Pepsin mainoskampanjassa kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4 2012, kampanjaan liittyv\xc3\xa4 single \xe2\x80\x9dPelaat ja juhlit\xe2\x80\x9d julkaistiin 2.\xc2\xa0huhtikuuta 2012. Kampanjan aikana Lord Est n\xc3\xa4kyi katumainoksissa, Pepsi-pulloissa ja TV-mainoksissa. Pulloihin ja mainoksiin oli lis\xc3\xa4tty Augmented Reality -tekniikalla linkkej\xc3\xa4 videoihin, joissa Lord Est esiintyy. \xe2\x80\x9dPelaat ja juhlit\xe2\x80\x9d -kappale julkaistiin my\xc3\xb6hemmin my\xc3\xb6s Lord Est -kokoelmalla Lestin ruudeimmat, joka sis\xc3\xa4lt\xc3\xa4\xc3\xa4 kaikki Lord Estin suurimmat hitit. Alkuvuodesta 2013 Lord Est aloitti yhteisty\xc3\xb6n suomalaisen tuottajan MGI:n kanssa._NEWLINE_Vuosina 2011 ja 2012 Lord Est matkusteli L\xc3\xa4nsi-Afrikassa ja innostui paikallisesta musiikkikulttuurista ja kappaleiden toiveikkuudesta. Matkat johtivat kes\xc3\xa4fiiliiksi\xc3\xa4 henkiv\xc3\xa4n \xe2\x80\x9dJotain mukavaa\xe2\x80\x9d -kappaleen julkaisemiseen kes\xc3\xa4kuussa 2013. Suomen ensimm\xc3\xa4inen Afrobeat-kappale on ker\xc3\xa4nnyt t\xc3\xa4h\xc3\xa4n menness\xc3\xa4 600\xc2\xa0000 YouTube-katselua._NEWLINE_Tammikuussa 2014 Lord Est julkaisi yhdess\xc3\xa4 Spektin kanssa singlen \xe2\x80\x9dHanat auki\xe2\x80\x9d. Tipattoman tammikuun loppumista juhlistava video kuvattiin 30 asteen pakkasessa Arctic SnowHotel -lumihotellissa Rovaniemell\xc3\xa4.\n_START_SECTION_\n2015\n_START_PARAGRAPH_\nLord Estin kuudes albumi Ilo-olo ilmestyi 5.\xc2\xa0kes\xc3\xa4kuuta 2015. Uusien kappaleiden lis\xc3\xa4ksi albumi sis\xc3\xa4lt\xc3\xa4\xc3\xa4 my\xc3\xb6s singlet \xe2\x80\x9dHanat auki\xe2\x80\x9d (mukana Spekti), \xe2\x80\x9dJotain mukavaa\xe2\x80\x9d, \xe2\x80\x9dAnna illan jatkuu\xe2\x80\x9d ja \xe2\x80\x9dKun s\xc3\xa4 astut huoneeseen (Richter)\xe2\x80\x9d. Levyn on tuottanut MGI (Henri Lanz). Albumilla kuullaan my\xc3\xb6s Lord Estin veljen Uncle Tanin s\xc3\xa4vellyksi\xc3\xa4.\n_START_SECTION_\n2016\n_START_PARAGRAPH_\nSingle \xe2\x80\x9dRalleissa\xe2\x80\x9d (mukana Peris) julkaistiin 10. maaliskuuta 2016. Periksen osalta kappale on ensilevytys. Vauhdikkaalla videolla unelmoidaan rallilegenda Markku Al\xc3\xa9nin tyyliin ajamisesta. Kappaleen kertos\xc3\xa4e \xe2\x80\x9dm\xc3\xa4 pumppaan niin ku Markku Al\xc3\xa9n\xe2\x80\x9d viittaa 1980-luvun puoliv\xc3\xa4liin, B-ryhm\xc3\xa4n rallitykkien aikaan, jolloin autoja ohjattiin paljolti kaasua pumppaamalla.'